**BORNHOLMSKE JAGTFORENINGERS REJSEKONTO**

**Vedtægtsændringer pr.**

**4. maj 2021**

**§ 1**

Foreningens navn er BJR. (Bornholmske Jagtforeningers Rejsekonto).

**§ 2**

Foreningens hjemsted er Bornholms Regionskommune. Foreningens adresse er hos den til enhver tid værende formand.

**§ 3**

Foreningens formål er at yde økonomisk støtte til medlemmer af de bornholmske jagtforeninger, der er optaget i foreningen i forbindelse med udgifter til rejse til jagtrelaterede arrangementer i regi af Danmarks Jægerforbund.

**§ 4**

Som medlemmer af foreningen kan optages de bornholmske jagtforeninger.

Indmeldelse sker ved henvendelse til bestyrelsen

Ved indmeldelsen betales kontingent for det regnskabsår, hvori indmeldelse finder sted.

**§ 5**

Udmeldelse skal ske skriftligt til bestyrelsens formand senest med 3 måneders varsel til regnskabsårets udgang.

Generalforsamlingen kan med 2/3 majoritet af de fremmødte beslutte at ekskludere et medlem, der ikke opfylder de af medlemskabet flydende forpligtelser eller, som handler til skade for foreningen.

Medlemmer, der ikke betaler forfaldent kontingent, ***slettes dog uden videre for det pågældende regnskabsår.***

**§ 6**

***Kontingentet fastsættes af generalforsamlingen for hvert regnskabsår, der er 1/8 til 31/7.***

**§ 7**

Foreningens ledelse varetages af en bestyrelse på 3 medlemmer, valgt på generalforsamlingen blandt medlemmer af de bornholmske jagtforeninger, der er medlemmer af foreningen, for 3 år ad gangen.

Generalforsamlingen vælger tillige en suppleant.

Genvalg kan finde sted.

Det første bestyrelsesvalg finder sted på foreningens stiftende generalforsamling, hvor 1 bestyrelsesmedlem vælges for 1 år, 1 bestyrelsesmedlem for 2 år og 1 bestyrelsesmedlem for 3 år.

Afgår et bestyrelsesmedlem i utide, indtræder suppleanten.

Bestyrelsen konstituerer umiddelbart efter generalforsamlingen sig selv med formand og kasserer.

Endvidere vælges en revisor for 1 år.

Genvalg kan finde sted.

**§ 8**

Bestyrelsens arbejde består i at uddele økonomisk støtte til bornholmske jægere i overensstemmelse med foreningens formål.

Tilskud til rejser ydes, når bestyrelsen finder, at jægere i medlemsforeninger har kvalificeret sig til videre jagtrelaterede konkurrencer i regi af Danmarks Jægerforbund, udenfor Bornholms Regionskommune.

Uddelingen af økonomisk støtte sker efter ansøgning fra de lokale jagtforeninger.

Uddelingen af økonomisk støtte afgøres suverænt af bestyrelsen og er udenfor generalforsamlingens kompetence.

Ved uddeling af støtte skal bestyrelsen tage behørigt hensyn til antallet af ansøgninger og at der på intet tidspunkt sker uddeling af støtte på en sådan måde, at foreningens grundkapital nedbringes, jf. §14.

Bestyrelsens arbejde består yderligere i, at anbringe foreningens formue på en sådan måde, at den giver størst muligt afkast under behørig hensyntagen til, at anbringelsen sker med mindst mulig risiko for fortabelse af formuen.

**§ 9**

Bestyrelsesmøder afholdes, når formanden finder det fornødent, eller når 2 bestyrelsesmedlemmer kræver det. Bestyrelsen træffer beslutning ved simpel stemmeflerhed.

**§ 10**

***Ordinær generalforsamling afholdes en gang årligt i forbindelse med de bornholmske jagtforeningers fælles efterårsmøde for bestyrelserne, dog senest inden udgangen af oktober måned.***

Ekstraordinær generalforsamling kan indkaldes af bestyrelsen efter behov og skal indkaldes når mindst halvdelen af foreningens medlemmer skriftligt fremsætter krav herom med angivelse af formål med generalforsamlingen.

I sidstnævnte tilfælde skal generalforsamlingen afholdes senest 4 uger efter modtagelsen af begæring herom.

Indkaldelse med angivelse af dagsorden skal finde sted med 3 ugers varsel ved henvendelse til medlemmerne.

Ved indkaldelsen til den ordinære generalforsamling skal endvidere foreningens regnskab fremsendes medlemmerne.

**§ 11**

Generalforsamlingen er foreningens højeste myndighed i alle anliggender bortset fra bestyrelsens kompetence i forbindelse med uddelinger, som anført i § 8.

**§ 12**

Generalforsamlingen ledes af en dirigent, der vælges af forsamlingen.

På generalforsamlingen aflægger bestyrelsen beretning og fremlægger regnskabet for det forløbne regnskabsår til godkendelse.

Forslag fra medlemmerne, der ønskes fremmet til afstemning udenfor den udsendte dagsorden, skal indsendes skriftligt til bestyrelsen senest 14 dage før generalforsamlingens afholdelse.

**§ 13**

Generalforsamlingens beslutninger træffes ved simpel stemmeflerhed med mindre andet følger af nærværende vedtægt. **Mandatkort benyttes til afstemning på generalforsamlingen** og hver medlemsforening har 1 stemme pr. påbegyndt 50 medlemmer.

Afstemninger skal finde sted skriftligt, såfremt blot en af de tilstedeværende foreningers medlemmer ønsker det.

Der kan stemmes ved fuldmagt, dog således, at fuldmagt kun kan gives til et andet medlem, og således, at hvert fremmødt medlem kun kan medbringe en fuldmagt.

**§ 14**

***Foreningens regnskab- og kontingentår er 1/8 til 31/7.***

Foreningens formue består af grundkapitalen stor kr. 100.000,00 med tillæg af kontingent og andre betalinger, samt hvad grundkapitalen i løbet af regnskabsåret har indtjent.

Regnskabet skal, før den ordinære generalforsamling, være revideret af foreningens revisor.

Kassereren indkasserer foreningens indtægter og betaler de af bestyrelsen besluttede udlodninger og de foreningen påhvilende regninger.

Kassereren fører kassebog over samtlige indtægter og udgifter samt udlodninger samt udarbejder foreningens årsregnskab.

**§ 15**

Foreningen forpligtes udadtil ved underskrift af formanden og et bestyrelsesmedlem.

**§ 16**

Der påhviler ikke foreningens medlemmer nogen personlig hæftelse for de foreningen påhvilende forpligtelser.

**§ 17**

Til ændring af nærværende vedtægt kræves, at generalforsamlingen vedtager dette med 2/3 af de afgivne stemmer.

Til foreningens opløsning kræves vedtagelse på en generalforsamling med 2/3 majoritet blandt samtlige medlemmer.

Opnås denne majoritet ikke, er bestyrelsen berettiget til at indkalde til en ny generalforsamling, på hvilken opløsning kan vedtages med 2/3 majoritet blandt de fremmødte medlemmer.

Ved foreningens opløsning skal foreningens formue tilfalde Bornholms Jagtcenter, Raghammer eller hvad der måtte være trådt i stedet for.

Således vedtaget på ordinær generalforsamling den 4. maj 2021 som BJR’s fremtidige vedtægter.

Nexø, den 4. maj 2021.

Bestyrelsen:

Preben Pedersen\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stefan Granild \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Finn Haagensen \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_